Patnubay para sa mga mag-aaral na kukuha ng nakasulat na pagsusulit sa 2020 VCE

Dapat mong basahin ang sumusunod na impormasyon kasama ang payo kaugnay ng nakasulat na pagsusulit sa VCE na nasa [2020 VCE Exams Navigator](https://www.vcaa.vic.edu.au/studentguides/ExamsNavigator/Pages/index.aspx). Mangyaring pagtuunan ng pansin ang mga seksyon na may kaugnayan sa Inaprobahang mga materyal at kagamitan para sa mga panlabas na pagtatasa ng VCE ([Approved materials and equipment for VCE external assessments](https://www.vcaa.vic.edu.au/assessment/vce-assessment/materials/Pages/index.aspx)), mga patakaran ng VCAA (VCAA rules), timetable ng pagsusulit sa 2020 VCE (2020 VCE examination timetable) at Natatanging Probisyon ([Special Provision](https://www.vcaa.vic.edu.au/administration/special-provision/Pages/SpecialProvisionVCEandVCAL.aspx)).

*Habang ang impormasyong ito ay nakatuon sa mga mag-aaral, ibinibigay din ito upang matiyak na nalalaman ng mga pamilya / tagapag-alaga ang mga pamamaraan na itatalaga ng VCAA upang matiyak na ang mga pagtatasa ay isinasagawa sa isang COVIDSafe na kapaligiran.*

Habang ang nakasulat na pagsusulit sa VCE ay may mahalagang papel sa pagtukoy ng pinakahuling mga resulta para sa VCE, kung hindi mo makumpleto ang anuman sa iyong nakasulat na pagsusulit sa VCE dahil sa coronavirus (COVID-19), ikaw ay maaaring mag-aplay para sa isang Derive Examination Score (DES).

Ang DES ay kinakalkula gamit ang iyong mga moderated school-based assessment, ang anumang iba pang panlabas na mga pagtatasa sa pag-aaral, ang resulta ng iyong General Achievement Test (GAT), at ang hanay ng mga karagdagang datos na ibinigay ng inyong paaralan.

Ang VCAA ay nagtalaga ng mga proseso upang matiyak na makakatanggap ka ng makatarungan at maaasahang mga resulta.

**Ano ang kaibhan ng nakasulat na pagsusulit sa 2020 VCE?**

Ang takdang panahon ng nakasulat na pagsusulit sa VCE ay magsisimula sa Martes ika-10 ng Nobyembre at matatapos sa Martes ika-1 ng Disyembre 2020. Ang mga petsang ito ng pagsusulit ay ipinagpaliban dahil sa mga pagbabago sa pagpapatakbo ng paaralan sanhi ng pandemyang coronavirus (COVID-19). Gayunman, ang tagal ng bawat pagsusulit ay hindi magbabago.

Dapat mong tiyakin na ibinigay sa iyo ng inyong paaralan ang sumusunod:

* ang iyong kopya ng pansariling Timetable ng Mag-aaral sa Pagsusulit/Pagtatasa (**Student Examination/Assessment Timetable)** na naglilista ng petsa, oras at lokasyon ng bawat isa sa iyong mga pagsusulit, pati na rin ang mga huling petsa para sa pagsusumite ng aplikasyong DES para sa bawat pagsusulit; at kung kinakailangan
* ang kopya ng iyong Pabatid sa mga Kaayusan sa Natatanging Pagsusulit (**Special Examination Arrangements Advice slip)** para sa anumang pagsusulit kung saan inaprubahan ng VCAA ang mga Kaayusan sa Natatanging Pagsusulit (Special Examination Arrangements).

**Anong mga hakbang ang ipatutupad upang gawing COVIDSafe ang nakasulat na pagsusulit sa VCE?**

Ang nakasulat na pagsusulit sa VCE ay gaganapin sa inyong paaralan o sa ibang lugar gaya ng ipapaalam ng iyong education provider. Lahat ng mga paaralan sa Victoria at iba pang mga senior secondary provider ay kinakailangang magtalaga ng isang COVIDSafe Plan.

Ang hanay ng mga hakbang sa kaligtasan na inaprubahan ng Victorian Chief Health Officer ay ipapatupad upang matiyak na ang kapaligiran ng pagsusulit ay COVIDSafe para sa kapakanan ng lahat ng mga mag-aaral, mga tagapamanihala at mga tauhan ng paaralan. Kabilang sa mga hakbang ng kaligtasan na ito ang:

* proseso ng pagpaparehistro sa pagdating;
* pagtatatag ng lugar sa paraang sumusuporta sa mga kahingian (requirements) sa pisikal na pagdistansiya, kabilang ang lahat ng mga upuan na hindi bababa sa 1.5 metro ang layo sa isa’t isa; at
* regular na pag-disimpekta ng mga mesa at mga upuan bago at pagkatapos ng bawat pagsusulit, pati na rin ng iba pang mga madalas hipuing mga ibabaw ng mga bagay-bagay sa buong araw.

**Ano ang kailangan kong gawin upang maging COVIDSafe?**

**Kailangan mong** :

* Magsuot ng face mask na nagtatakip ng iyong ilong at bibig, alinsunod sa kasalukuyang patnubay para sa mga paaralan ng Victoria, maliban kung mayroon kang exemption dahil sa isang kapansanan o karamdaman. Dapat mong isuot ang iyong face mask sa lahat ng oras, kabilang ang oras ng iyong pagdating, sa buong pagsusuri, at sa iyong pag-alis. Ang pagsusuot lamang ng face shield ay hindi tumutugon sa mga kahingian sa pampublikong kalusugan.
* Magsagawa ng regular na kalinisan ng kamay, kabilang ang pagpasok, at paglabas sa lugar, at
* Panatilihin ang pisikal na pagdistansya, na hindi kukulangin sa 1.5m ang layo mula sa ibang tao sa lahat ng oras.

**Kailangan ko bang ipasuri ang aking temperatura?**

Ang pagsusuri ng temperatura ng mga mag-aaral pagdating sa mga paaralan at iba pang mga lugar ng pagsusulit ay hindi kinakailangan.

Batay sa payo ng acting Deputy Chief Health Officer, dahil sa kasalukuyang mga antas ng pagkahawa ng komunidad sa Victoria, ang sapilitang pagsusuri ng temperatura ng lahat ng mga mag-aaral sa kanilang pagdating sa paaralan ay hindi kinakailangan sa Term 4.

**Ano ang dapat kong gawin kung ako ay may kapansanan, karamdaman o iba pang kalagayan na nagpapahina ng aking resistensiya sa coronavirus (COVID-19)?**

Kung mayroon kang kapansanan, karamdaman o iba pang kalagayan na mas malamang maging dahilan upang magkasakit ka nang malubha sa coronavirus (COVID-19), dapat mong talakayin ang anumang mga Kaayusan sa Natatanging Pagsusulit (Special Examination Arrangements) sa inyong paaralan. Ito ay maaaring magpahintulot sa iyo na kumuha ng iyong nakasulat na (mga) pagsusulit sa paaralan nang nakabukod sa iba na may nakatalagang angkop na mga hakbang sa kalusugan at kaligtasan.

**Ano ang dapat kong gawin kung masama ang aking pakiramdam bago ang araw ng pagsusulit o sa araw ng pagsusuri?**

Ikaw ay **hindi dapat dumalo** sa pagsusulit kung masama ang iyong pakiramdam o may anumang mga sintomas ng coronavirus (COVID-19), gaano man kabahagya, kabilang ang:

* pagkawala o pagbabago ng pang-amoy o panlasa
* lagnat, pangangatal o pamamawis
* ubo, namamagang lalamunan o tumutulong sipon,
* pangangapos ng hininga
* sa ilang mga kalagayan, ang pananakit ng ulo, pananakit ng kalamnan, pagkahilo, pagsusuka at pagtatae ay maaari ding ituring na mga sintomas.

Dapat mong kontakin ang inyong paaralan at manatili sa bahay habang naghihintay ng karagdagang payo.

Kung nagpapakita ka ng anumang mga sintomas ng coronavirus (COVID-19) sa iyong pagdating, hihilingan kang maghintay sa hiwalay na lugar at tatawagin ang iyong magulang o tagapag-alaga na sunduin ka.

Kung ikaw ay magkasakit habang nagsusulit, ikaw ay ibubukod sa nakahiwalay na kuwarto at papayagan na magpatuloy habang may itinalagang angkop na mga hakbang sa kalusugan at kaligtasan. Kung masyadong masama ang iyong pakiramdam upang kumuha ng pagsusulit, ikaw ay ibubukod habang ikaw ay naghihintay na masundo ng iyong magulang o tagapag-alaga.

Kung ikaw may karamdaman na may mga sintomas ng coronavirus (COVID-19) sa araw ng pagsusulit, hindi ka dapat dumalo sa iyong pagsusulit. Dapat kang magpasuri at manatili sa bahay hanggang sa matanggap mo ang iyong mga resulta. Ikaw ay marapat mag-aplay para sa DES.

**Sa anong iba pang mga sitwasyon hindi ako dapat dumalo sa pagsusulit?**

Bukod pa sa masamang pakiramdam sa araw ng pagsusulit, hindi ka **dapat dumalo** sa nakasulat na pagsusulit kung:

* nakumpleto mo na ang pagsusuri sa coronavirus (COVID-19) at naghihintay ka ng iyong mga resulta habang nakabukod.
* ikaw ay nagbukod ng sarili bago masuri sa coronavirus (COVID-19) (hal. dahil mayroon kang mga sintomas)
* nagpositibo ka sa pagsusuri sa coronavirus (COVID-19), o
* ikaw ay sinabihan ng Kagawaran ng Kalusugan at mga Serbisyong Pantao (Department of Health and Human Services (DHHS)) o natukoy bilang isang malapit na contact ng isang nakumpirmang kaso ng coronavirus (COVID-19), at kasama rin dito, kung naging malapit na contact ng isang malapit na contact.

Sa ganitong mga sitwasyon, ikaw ay marapat nag-aplay para sa DES.

**Anong katibayan ang kailangan ko para makapag-aplay para sa DES dahil sa coronavirus (COVID-19)?**

Ikaw ay marapat mag-aplay para sa DES kung ikaw ay napigilang kumuha ng pagsusulit o ang iyong paggampan (performance) ay makabuluhang naapektuhan dahil sa coronavirus (COVID-19).

Kabilang sa mga kinakailangang patunay ang:

* suportang liham / ulat ng insidente mula sa paaralan.
* katibayan ng pagpapasuri sa coronavirus (COVID-19) – tulad ng isang medikal na sertipiko mula sa isang independiyenteng propesyonal sa kalusugan na inirerekomenda ang pagpapasuri o ipinag-uutos na ibukod ang sarili dahil natukoy ka bilang isang malapit na kontak ng isang nakumpirmang kaso ng COVID-19.

**Pagsasara ng paaralan dahil sa coronavirus (COVID-19)**

Kung pansamantalang isinara ang inyong paaralan dahil sa coronavirus (COVID-19) at dahil dito ang isa o higit pang mga pagsusulit ay hindi maaaring isagawa, ang inyong paaralan ay makikipagtulungan sa VCAA upang matiyak na ikaw ay hindi naagrabiyado. Hindi mo kailangang mag-aplay para sa DES kung mangyayari ito.

**Anong suportang pang-kaisipan at kagalingan ang maibibigay sa akin?**

Maaari kang makaramdam ng pangkalahatang stress at pagkabalisa sa panahon ng panlabas na pagtatasa ng VCE.  Kung sa pakiramdam mo ay kailangan mo ng karagdagang suporta, maaari mong kontakin nang direkta ang inyong paaralan o pinagkakatiwalaang guro. Matutulungan ka ng inyong paaralan sa mapanghamong taon na ito ng paaralan.

Maaaring kailanganin ng iba ng karagdagang suporta mula sa pamilya, sa mga kaibigan o sa propesyonal sa medikal o sa kalusugan sa pag-iisip. Kung dati ka nang nakipagkita sa isang propesyonal sa medikal o sa kalusugan sa pag-iisip, maaaring ngayon ang tamang panahon para mag-"check-in" upang mapaalalahanang-muli tungkol sa mga estratehiya para aktibong mapamahalaan ang anumang mga alalahanin mo, ng iyong pamilya, mga kaibigan o paaralan.

* + [eheadspace](https://headspace.org.au/eheadspace/)
	+ [Kids helpline](https://kidshelpline.com.au/)
	+ [Lifeline](http://www.lifeline.org.au/)
	+ [Beyond Blue](https://www.beyondblue.org.au/get-support/get-immediate-support)
	+ [ReachOut – pagkuha ng plano sa pangangalaga ng kalusugan ng pag-iisip](https://au.reachout.com/articles/part-1-getting-yourself-a-mental-health-care-plan)

**Anong mga mapagkukunan ang makukuha ng mga magulang/tagapag-alaga?**

Maaaring mahirap kung minsan para sa mga magulang at tagapag-alaga ang malaman kung paano magbigay ng pinakamainam na suporta para sa kanilang mga anak. Kabilang sa mga mapagkukunan para sa mga magulang at tagapag-alaga ang:

* [Mga mungkahi para sa mga magulang upang](https://www.education.vic.gov.au/parents/learning/Pages/home-learning-screentime-wellbeing.aspx) suportahan ang kalusugan at kagalingan ng kanilang anak.
* [Pagtataas ng mga Serye ng Podcast para sa mga Mag-aaral](https://raisingchildren.net.au/guides/podcasts-and-webinars/podcasts).

**Saan ako makakakita ng karagdagang impormasyon?**

* Para sa impormasyong partikular sa inyong paaralan o sa iba pang mga kaayusan ng secondary education provider para sa pagsasagawa at pangangasiwa ng nakasulat na pagsusulit sa VCE, mangyaring makipag-ugnayan sa inyong paaralan o education provider.
* Para sa karagdagang payo sa kalusugan, maaari mong kontakin ang 24-oras na COVID-19 hotline sa 1800 675 398, ang iyong doktor (GP), o bisitahin ang DHHS website: <https://www.dhhs.vic.gov.au/victorian-public-coronavirus-disease-covid-19#what-are-the-symptoms-of-coronavirus-covid-19>